Document ID: 32007D0269

РЕШЕНИЕ НА КОМИСИЯТА
от 23 април 2007 година
относно защитните мерки, отнасящи се до инфекциозната анемия по конете в Румъния
(нотифицирано под номер C(2007) 1652)
(Текст от значение за ЕИП)
(2007/269/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като има предвид, че:
(1)
Инфекциозната анемия по конете (ИАК) е вирусно заболяване, засягащо единствено животните от рода Equidae. Инфектирането с ИАК може да мине незабелязано, ако смъртта не възникне в резултат на една от острите клинични кризи. Инкубационният период е обикновено от една до три седмици, но е възможно да продължи и до три месеца. Инфектираните еднокопитни животни остават заразени за цял живот и потенциално могат да предават инфекцията на други еднокопитни животни. Предаването става чрез преливане на кръв от инфектирано еднокопитно животно най-вероятно чрез изсмукващи кръвта конски мухи, прекратили изсмукването, чрез инфекция на плода in utero, чрез използване на заразени игли за еднократна употреба или чрез преливане на кръвни продукти, съдържащи вируса.
(2)
ИАК е задължителна за обявяване болест в съответствие с приложение А към Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (2). В допълнение, Директива 82/894/ЕИО на Съвета от 21 декември 1982 г. относно обявяване на болестите по животните в рамките на Общността (3) предвижда, че огнищата от ИАК трябва да се обявят на Комисията и на другите държави-членки чрез Системата за обявяване на болести по животните (ADNS).
(3)
Член 4, параграф 5 от Директива 90/426/ЕИО предвижда ограничения относно движението на еднокопитни животни от стопанствата, където е потвърдена ИАК, докато останалите животни, след като инфектираните животни са били заклани, са показали отрицателни резултати от теста на Когинс.
(4)
В Румъния, за разлика от другите държави-членки, ИАК е ендемична и не се прибягва системно до незабавното клане на инфектираните еднокопитни животни. Поради тази причина след присъединяването си към Европейския съюз Румъния доброволно продължи да прилага mutatis mutandis съответните мерки, предвидени в Решение 2004/825/ЕО на Комисията от 29 ноември 2004 г. относно защитните мерки по отношение на вноса на еднокопитни животни от Румъния (4).
(5)
С оглед на обмена с живи животни, с тяхната сперма, яйцеклетки и ембриони, е възможно ситуацията с болестта в Румъния да представлява риск за здравето на еднокопитните животни в Общността.
(6)
Следователно е целесъобразно да се приемат защитни мерки, установяващи специфичен режим за движението и обмена на еднокопитни животни и на техните яйцеклетки и ембриони, произхождащи от Румъния, за да се предпази здравето и доброто състояние на еднокопитните животни в държавите-членки.
(7)
Решение 93/623/ЕИО на Комисията от 20 октомври 1993 г. относно идентификационния документ (паспорт), придружаващ регистрираните еднокопитни (5), и Решение 2000/68/ЕО на Комисията от 22 декември 1999 г. за изменение на Решение 93/623/ЕИО и за установяване на идентификация на еднокопитни животни за разплод и отглеждане (6) изисква еднокопитните животни да бъдат придружени от идентификационен документ по време на движението и транспортирането им.
(8)
Изискванията за удостоверение за движението и превозът на еднокопитните животни са установени в член 8 от Директива 90/426/ЕИО. С оглед да се засили проследяването на регистрираните еднокопитни животни от райони, засегнати от ИАК, изнасяни за други държави-членки, в съответствие с приложение Б към Директива 90/426/ЕИО свидетелството следва да бъде заменено със здравно удостоверение за животното в съответствие с приложение В към споменатата директива.
(9)
В съответствие с глава II, част А от приложение Г към Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (7), Решение 95/307/ЕО на Комисията от 24 юли 1995 г. относно определяне на образеца на здравен сертификат за търговия със сперма от еднокопитни животни (8) предвижда тестването на жребци за ИАК, ако спермата е взета с цел обмен в рамките на Общността. Все пак е необходимо да се допълнят ветеринарно-санитарните условия, определени с Решение 95/294/ЕО на Комисията от 24 юли 1995 г. относно определяне на образеца на здравен сертификат за търговия с яйцеклетки и ембриони от еднокопитни животни (9) с изискване за тест за ИАК, ако яйцеклетките и ембрионите са взети от кобили, пребиваващи в Румъния.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Защитни мерки, прилагащи се за еднокопитни животни от Румъния
1. Румъния гарантира, че еднокопитните животни не се изпращат в други държави-членки, ако тези животни не отговарят на следните условия:
а)
били са подложени на теста на Когинс, чийто резултат е бил отрицателен; тестът е бил извършен с кръвна проба, взета в рамките на 30 дни преди изпращането, и тестът и резултатите са вписани в раздел VII на идентификационния документ, предвиден в решения 93/623/ЕИО и 2000/68/ЕО, и придружаващ животното по време на движение;
б)
придружени са със здравен сертификат в съответствие с приложение В към Директива 90/426/ЕИО, който носи допълнителното означение:
„Еднокопитно животно в съответствие с Решение 2007/269/ЕО на Комисията“.
2. Параграф 1 не се прилага за еднокопитни животни от стопанства разположени извън Румъния, които или преминават през Румъния по главните транспортни оси и магистрали или са превозвани през Румъния директно и без спиране към кланица за незабавно клане.
3. Румъния гарантира, че яйцеклетките и ембрионите от еднокопитни животни не се изпращат в други държави-членки, ако тези приплоди не отговарят на следните условия:
а)
взети са от кобили донори, подложени на теста на Когинс и чийто резултат е бил отрицателен; тестът е извършен с кръвна проба взета от всяка кобила донор в рамките на 30 дни преди взимането на яйцеклетките или ембрионите от пратката; както и
б)
пратката с яйцеклетките или ембрионите е придружена от здравен сертификат в съответствие с приложението към Решение 95/294/ЕО, който носи допълнителното означение:
„Яйцеклетки или ембриони в съответствие с Решение 2007/269/ЕО на Комисията“.
4. Румъния редовно докладва на Комисията и на другите държави-членки за развитието на ИАК и прилаганите мерки за контрол.
Член 2
Приложимост
Настоящото решение се прилага от третия ден след публикуването му в Официален вестник на Европейския съюз.
Член 3
Адресати
Адресати на настоящото решение са държавите-членки.
Съставено в Брюксел на 23 април 2007 година.

Labels: 3
0
18
6